‘Suntong Tutok’ juadah popular
SIMANGGANG: Setiap kali bulan Ramadan, ‘Suntong Tutok’ atau sotong kering
ketuk pastinya kudapan yang paling dicari untuk dinikmati selepas berbuka puasa
oleh masyarakat di Sarawak. Walaupun suasana sambutan Ramadan pada kali ini cukup berbeza akibat
Perintah Kawalan Pergerakan (PKP) bagi menangani penularan Covid-19, ia
sesekali tidak mematahkan semangat para peniaga untuk meneruskan perniagaan
mereka secara atas talian (online) serta kaedah ‘cash on delivery’ (COD) atau
bayar selepas terima. Namun, di bandar Merpati Putih Sri Aman, antara lokasi pilihan untuk
mendapatkan juadah popular ini ialah di Kampung Muhibbah. Bagi seorang peniaga, Ramli Morshidi, 52, berkata perniagaan suntong tutok
yang dipelopori bersama oleh tiga bersaudara itu kini merupakan penyambung
legasi yang telah memasuki generasi ketiga sejak bermula pada tahun 1982. “Perniagaan Suntong tutok di bandar Sri Aman ini bukanlah perniagaan
baharu, namun ia telah wujud sejak 38 tahun lalu, kini kami di generasi ketiga
adalah penyambung perniagaan ini,” katanya. Beliau berkata, perniagaan itu pada asalnya dimiliki oleh abang beliau
sendiri iaitu Zamahari@ Adet, 57, dan Allahyarham Iskandar. Ramli berkata, jualan variasi suntong tutok pelbagai saiz mengikut harga
serendah RM10 hingga RM15, proses penyediaannya tidak sukar dan mampu dilakukan
oleh sesiapa sahaja. “Selepas saiz suntong dipilih pelanggan perkara pertama perlu dibuat
ialah bakar atas bara api seketika untuk melembutkan bagi memudahkan proses
meleper. Suntong kemudian akan dileper nipis, proses boleh dibuat menggunakan
tukul atau mesin penggelek,” katanya ketika ditemui Utusan Sarawak
semalam. Beliau mengakui proses penyediaan suntong tutok kini lebih mudah dengan menggunakan
mesin yang menjimatkan masa berbanding terpaksa mengetuk menggunakan penukul. “Tidak dinafikan ada yang lebih menyukai proses penyediaan suntong
tutok menggunakan penukul, tetapi bagi saya penggunaan mesin tetap memberi
kepuasan, sebagai contoh suntong boleh dileper senipis mungkin agar mudah untuk
dimakan nanti,” katanya yang dibantu oleh Jafarudin Kamaludin dan Rostandi
Rosli. Jelas Ramli, permintaan suntong tutok amat tinggi pada hari pertama dan
kedua bulan Ramadan apabila mereka bertiga tidak menang tangan sebaik sahaja
menerima tempahan yang banyak daripada pelanggan. “Hari pertama dan kedua Ramadan, kami telah menerima tempahan 60
sehingga 70 pek suntong tutok dalam satu-satu masa. Kami bertiga terpaksa
bertungkus-lumus menyiapkan tempahan seawal 8 pagi sehingga menjelangnya petang
iaitu sebelum berbuka puasa,” ujar beliau. Beliau berkata tempahan tersebut terpulang kepada pelanggan samada mereka
ambil sendiri di kediamannya di Kampung Muhibbah atau menggunakan kaedah
perkhidmatan COD yang turut disediakan oleh mereka untuk kawasan Sri Aman
sajaha iaitu tidak melebihi jarak 10 kilometer (km). Ketika ditanya rahsia kekal dalam perniagaan, Ramli mengakui semua orang
boleh menjual suntong tutok namun yang membezakan ialah sambal pencicahnya. “Sambal pencicah saya dibuat daripada cili kering, kacang tanah dan
cuka. Proses penyediaan tidak menggunakan mesin untuk mengekalkan rasa asli,
mungkin itu rahsia sehingga pelanggan tidak putus-putus membuat tempahan
daripada kami. “Sebenarnya rasa sotong ini sama sahaja di gerai mana pun, kerana
kebanyakan sotong kering itu kami beli dari pengedar di Beladin, cuma yang
membezakannya ialah sambal,” katanya sambil memaklumkan sambal yang
dihasilkannya adalah resipi rahsia yang diperturunkan oleh abang beliau sendiri. 
See author's posts
